CELEX: 32020D0960
Language: mt
Date: 2020-06-29 00:00:00
Title: Deċiżjoni tal-Kunsill (Euratom) 2020/960 tad-29 ta’ Ġunju 2020 dwar l-adozzjoni tal-programm supplimentari ta’ riċerka tar-reattur ta’ fluss għoli f’Petten għall-2020-2023 li għandu jiġi implimentat miċ-Ċentru Konġunt tar-Riċerka għall-Komunità Ewropea tal-Enerġija Atomika

3.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 211/14
               
            
         DEĊIŻJONI TAL-KUNSILL (Euratom) 2020/960
         tad-29 ta’ Ġunju 2020
         dwar l-adozzjoni tal-programm supplimentari ta’ riċerka tar-reattur ta’ fluss għoli f’Petten għall-2020-2023 li għandu jiġi implimentat miċ-Ċentru Konġunt tar-Riċerka għall-Komunità Ewropea tal-Enerġija Atomika
         IL-KUNSILL TAL-UNJONI EWROPEA,
         Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 7 tiegħu,
         Wara li kkunsidra l-proposta mill-Kummissjoni Ewropea,
         Wara li kkonsulta lill-Kumitat Xjentifiku u Tekniku,
         Billi:
         
                     (1)
                  
                  
                     Ir-reattur ta’ fluss għoli f’Petten (“HFR”) kien riżorsa importanti għar-riċerka Komunitarja dwar ix-xjenzi u l-ittestjar tal-materjali, dwar il-mediċina nukleari u dwar is-sikurezza tar-reatturi nukleari.
                  
               
                     (2)
                  
                  
                     It-tħaddim tal-HFR ġie appoġġat minn serje ta’ programmi supplimentari ta’ riċerka. L-aħħar programm supplimentari ta’ riċerka, li kien stabbilit skont id-Deċiżjoni tal-Kunsill (Euratom) 2017/956 (1) għal terminu ta’ erba’ snin, skada fil-31 ta’ Diċembru 2019.
                  
               
                     (3)
                  
                  
                     Minħabba l-importanza kontinwa tiegħu bħala infrastruttura insostitwibbli għar-riċerka Komunitarja fl-oqsma tat-titjib tas-sikurezza tar-reatturi nukleari, tas-saħħa (inkluż l-iżvilupp ta’ isotopi mediċi għar-riċerka medika), tal-fużjoni nukleari, tar-riċerka fundamentali, tat-taħriġ, u tal-ġestjoni tal-iskart (inkluż il-possibbiltà li tiġi studjata l-imġiba tas-sikurezza tal-fjuwils nukleari għal sistemi tar-reatturi li huma ta’ interess għall-Ewropa), jenħtieġ li l-HFR ikompli jingħatalu appoġġ permezz ta’ programm supplimentari ta’ riċerka sal-aħħar tal-2023.
                  
               
                     (4)
                  
                  
                     Minħabba l-interess speċjali tagħhom fil-kapaċitajiet tal-irradjazzjoni tal-HFR, l-NRG: Nuclear Research and consultancy Group V.O.F (“NRG”) u l-Commissariat à l’énergie atomique et aux énergies alternatives (“CEA”), bħala aġenti implimentattivi għan-Netherlands […] u […] Franza, rispettivament, qablu li jiffinanzjaw il-programm supplimentari ta’ riċerka tal-HFR għall-2020-2023 kollu permezz ta’ kontribuzzjonijiet magħmula lill-baġit ġenerali tal-Unjoni permezz ta’ dħul assenjat.
                  
               
                     (5)
                  
                  
                     Dawk il-kontribuzzjonijiet jenħtieġ li jservu biex jiffinanzjaw it-tħaddim tal-HFR sabiex jiġi appoġġat programm ta’ riċerka u t-tħaddim u l-manutenzjoni regolari tal-HFR. Il-ħruġ ta’ notifika uffiċjali ta’ waqfien definittiv mill-operatur NRG lill-awtorità regolatorja nazzjonali tan-Netherlands qabel id-dikjarazzjoni ta’ stat ta’ konservazzjoni sikura jenħtieġ li jwassal għas-sospensjoni tal-pagamenti pendenti u għas-sospensjoni ta’ kwalunkwe sejħa għal fondi mill-Kummissjoni.
                  
               
                     (6)
                  
                  
                     Sabiex tiġi żgurata kontinwità bejn il-programmi supplementari ta’ riċerka u t-tħaddim bla xkiel tal-programm supplementari ta’ riċerka tal-HFR għall-2020-2023, jenħtieġ li din id-Deċiżjoni tapplika mill-1 ta’ Jannar 2020. Jenħtieġ li parti mill-kontribuzzjonijiet taħt il-programm supplimentari ta’ riċerka tal-HFR għall-2020-2023 tkun tista’ tkopri n-nefqa li saret matul is-sena 2020.
                  
               
                     (7)
                  
                  
                     Il-Bord tal-Gvernaturi taċ-Ċentru Konġunt tar-Riċerka ta l-opinjoni tiegħu minn qabel (2) skont l-Artikolu 4(2) tad-Deċiżjoni tal-Kummissjoni 96/282/Euratom (3).
                  
               ADOTTA DIN ID-DEĊIŻJONI:
         
            Artikolu 1
            Il-programm supplimentari ta’ riċerka dwar it-tħaddim tar-Reattur ta’ Fluss Għoli li hemm f’Petten (“HFR”) (“il-programm”), li l-objettivi tiegħu huma stabbiliti fl-Anness I, għandu jiġi adottat għal perijodu ta’ erba’ snin, li jibda mill-1 ta’ Jannar 2020.
         
         
            Artikolu 2
            L-ispejjeż għall-eżekuzzjoni tal-programm, li huma stmati għal EUR 27 854 000, għandhom jiġu kompletament iffinanzjati minn kontribuzzjonijiet minn-Netherlands u Franza, permezz l-NRG u s-CEA, rispettivament. It-tqassim ta’ dan l-ammont huwa stabbilit fl-Anness II. Din il-kontribuzzjoni għandha titqies bħala dħul assenjat f’konformità mal-Artikolu 21(2), punt (a)(i) tar-Regolament (UE, Euratom) 2018/1046 tal-Parlament Ewropew u tal-Kunsill (4).
         
         
            Artikolu 3
            
               1.   Il-Kummissjoni għandha tkun responsabbli mill-ġestjoni tal-programm. Għal dan il-għan, hija għandha tirrikorri għas-servizzi taċ-Ċentru Konġunt tar-Riċerka.
            
            
               2.   Il-Kummissjoni għandha żżomm lill-Bord tal-Gvernaturi taċ-Ċentru Konġunt tar-Riċerka infurmat bl-implimentazzjoni tal-programm.
            
         
         
            Artikolu 4
            Fil-każ li l-NRG jinnotifika uffiċjalment lill-awtorità regolatorja nazzjonali tan-Netherlands bil-waqfien definittiv tal-HFR (qabel id-dikjarazzjoni ta’ stat ta’ konservazzjoni sikura), l-obbligi min-naħa tan-Netherlands u Franza, permezz tal-NRG u s-CEA, rispettivament, li jagħmlu pagamenti ulterjuri għandhom jiġu sospiżi, kif għandha wkoll tiġi sospiża kwalunkwe talba għal fondi mill-Kummissjoni skont din id-Deċiżjoni.
         
         
            Artikolu 5
            Il-Kummissjoni għandha tippreżenta rapport finali dwar l-implimentazzjoni ta’ din id-Deċiżjoni lill-Parlament Ewropew u lill-Kunsill wara t-tmiem tal-programm.
         
         
            Artikolu 6
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mill-1 ta’ Jannar 2020.
         
         
            Artikolu 7
            Din id-Deċiżjoni hija indirizzata lill-Istati Membri.
         
         
            Magħmul fi Brussell, id-29 ta’ Ġunju 2020.
            
               
                  Għall-Kunsill
               
               
                  Il-President
               
               A. METELKO-ZGOMBIĆ
            
         
         
            (1)  Deċiżjoni tal-Kunsill (Euratom) 2017/956 tad-29 ta’ Mejju 2017 dwar l-adozzjoni tal-programm supplimentari ta’ riċerka tar-reattur ta’ fluss għoli għall-2016-2019 li għandu jiġi implimentat miċ-Ċentru Konġunt tar-Riċerka għall-Komunità Ewropea tal-Enerġija Atomika (ĠU L 144, 7.6.2017, p. 23).
         
            (2)  L-Opinjoni tat-18.12.2019.
         
            (3)  Deċiżjoni tal-Kummissjoni 96/282/Euratom tal-10 ta’ April 1996 dwar l-organizzazzjoni mill-ġdid taċ-Ċentru ta’ Riċerka Konġunt (ĠU L 107, 30.4.1996, p. 12).
         
            (4)  Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).
      
      
         
            ANNESS I
            OBJETTIVI XJENTIFIĊI U TEKNIĊI
            L-objettivi prinċipali tal-programm huma dawn li ġejjin:
            
                        (1)
                     
                     
                        li jiġi żgurat it-tħaddim sikur u affidabbli tal-HFR sabiex tkun żgurata d-disponibbiltà tal-fluss tan-newtroni għal finijiet sperimentali;
                     
                  
                        (2)
                     
                     
                        li jkun possibbli użu effiċjenti tal-HFR mill-istituti tar-riċerka f’firxa wiesgħa ta’ oqsma: it-titjib tas-sikurezza tar-reatturi nukleari, is-saħħa (inkluż l-iżvilupp ta’ isotopi mediċi), il-fużjoni nukleari, ir-riċerka fundamentali u t-taħriġ, u l-immaniġġjar tal-iskart (inkluż il-possibbiltà li jiġu studjati l-kwistjonijiet rigward is-sikurezza tal-fjuwils nukleari għas-sistemi tar-reatturi li huma ta’ interess għall-Ewropa).
                     
                  
      
      
         
            ANNESS II
            TQASSIM TAL-KONTRIBUZZJONIJIET
            Il-kontribuzzjonijiet għall-programm jiġu min-Netherlands u minn Franza.
            Dawn il-kontribuzzjonijiet huma mqassma kif ġej:
            In-Netherlands: EUR 26 654 000;
            Franza: EUR 1 200 000;
            Total: EUR 27 854 000.
            Dawk il-kontribuzzjonijiet għandhom isiru lill-baġit ġenerali tal-Unjoni u għandhom jiġu assenjati għal dan il-programm. Parti mill-kontribuzzjonijiet taħt dan il-programm supplimentari tista’ tkopri wkoll in-nefqa li saret fir-rigward tat-tħaddim tal-HFR matul is-sena 2020 f’konformità mal-programm ta’ ħidma li ser jiġi maqbul bejn l-Istati Membri li qed jikkontribwixxu u mill-Kummissjoni.
            Dawk il-kontribuzzjonijiet huma fissi u ma jistgħux jiġu riveduti fir-rigward tal-varjazzjonijiet relatati mal-ispejjeż ta’ tħaddim, manutenzjoni u dekummissjonar.